
A Gyöngyöspata - modell

2011 márciusában szélsőséges politikai erők gyakorlatilag megszálltak egy Heves megyei települést és hetekig ellenőrzésük alá vonták azt. Úgy vélem, hogy ez a szélsőséges csoportok éles gyakorlata volt, amely mára szinte intézményesült gyakorlattá vált. Véleményem szerint a Gyöngyöspatát ellenőrzésük alá vonó szélsőjobboldali szervezetek tudatosan készültek erre, stratégiájuk volt, kimutatható előkészületeikben a fokozatosság is. Ezt támasztja alá az is, - bár ezzel nem foglalkozom ebben a dolgozatban, de a téma szempontjából jelentőséggel bír – hogy nem csak Gyöngyöspatán zajlottak le hasonló jelenségek. Később nagyon hasonló forgatókönyv alapján vonultak fel ugyanezek a szélsőséges szervezetek Hajdúhadházán, Devecseren, Cegléden. Mindez alátámasztja kiinduló hipotézisemet, hogy a gyöngyöspatai jelenségeknek önmagukon túlmutató jelentőségük van, az egyedi történésekben kimutatható egyfajta a modelljelleg.
Két aggasztó társadalmi folyamat találkozásának lehettünk tanúi Gyöngyöspatán. Az egyik, hogy a romák tömegei a társadalom legalsó decilisében, egy igencsak leszakadó társadalmi rétegben helyezkednek el tömegesen. Kitörni, igényeiket, jogaikat érvényesíteni képtelenek, nincsenek meg hozzá a szükséges fórumok. A másik, hogy a magyar társadalom 2006 óta folyamatosan radikalizálódik. A Jobbik Magyarországért Mozgalom, mint egyértelműen szélsőjobboldali politikai erő a harmadik legnépszerűbb párt ma Magyarországon, a „cigányozás” a közbeszéd részévé vált, valamint elterjedt az a megingathatatlan legenda is, hogy a jelenlegi helyzetet a romák kizárólag saját hibáiknak köszönhetik.
A következőkben arra keresem a választ, hogy mi vezethetett a gyöngyöspatai konfliktus kialakításához, milyen társadalmi-jogi környezetben indult el ez a folyamat, milyen érdekek mozgatták a szereplőket, miért nem sikerült megfelelő módon kezelni ezt a jelenséget.




